## Odluka o osnivanju Nacionalnog odbora za suzbijanje trgovanja ljudima

### NN 42/2012 (13.4.2012.), Odluka o osnivanju Nacionalnog odbora za suzbijanje trgovanja ljudima

VLADA REPUBLIKE HRVATSKE

1067

Na temelju članka 24. stavka 1. i 3. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 29. ožujka 2012. godine donijela

ODLUKU

O OSNIVANJU NACIONALNOG ODBORA ZA SUZBIJANJE TRGOVANJA LJUDIMA

I.

Osniva se Nacionalni odbor za suzbijanje trgovanja ljudima (u daljnjem tekstu: Nacionalni odbor).

Zadaća Nacionalnog odbora je koordinacija aktivnosti svih tijela nadležnih za suzbijanje trgovanja ljudima u Republici Hrvatskoj.

II.

Nacionalni odbor obavlja sljedeće aktivnosti:

– daje smjernice za izradu nacionalnih strategija i planova na području suzbijanja trgovanja ljudima;

– prati i koordinira provedbu propisa, programa, strategija i planova na području suzbijanja trgovanja ljudima;

– predlaže osnivanje stručne radne skupine za izradu propisa i strategija na području suzbijanja trgovanja ljudima;

– predlaže donošenje ili izmjenu važećih propisa kojima se uređuje područje suzbijanja trgovanja ljudima;

– surađuje s organizacijama civilnog društva koje su aktivne u području suzbijanja trgovanja ljudima;

– organizira tematske sjednice o aktualnim izazovima u području suzbijanja trgovanja ljudima;

– prati provedbu međunarodnih ugovora na području suzbijanja trgovanja ljudima kojih je Republika Hrvatska stranka;

– obavlja i druge poslove koji mu se stave u nadležnost.

III.

Nacionalni odbor ima predsjednika i 18 članova.

Nacionalni odbor čine:

– potpredsjednik Vlade Republike Hrvatske zadužen za društvene djelatnosti i ljudska prava, predsjednik Nacionalnog odbora,

– dva predstavnika Ministarstva pravosuđa (jedan iz Samostalnog sektora za podršku žrtvama i svjedocima i jedan iz Uprave za kazneno pravo i probaciju),

– jedan predstavnik Ministarstva vanjskih i europskih poslova,

– četiri predstavnika Ministarstva unutarnjih poslova (dva iz Uprave kriminalističke policije, jedan iz Uprave za granicu i jedan iz Uprave za upravne i inspekcijske poslove),

– jedan predstavnik Ministarstva socijalne politike i mladih,

– jedan predstavnik Ministarstva zdravlja,

– jedan predstavnik Ministarstva znanosti, obrazovanja i sporta,

– jedan predstavnik Državnog odvjetništva Republike Hrvatske,

– tri predstavnika Ureda za ljudska prava i prava nacionalnih manjina (nacionalni koordinator za suzbijanje trgovanja ljudima i dva iz Jedinice za suzbijanje trgovanja ljudima i poslove međunarodne suradnje),

– jedan predstavnik Hrvatskog zavoda za zapošljavanje,

– dva predstavnika organizacija civilnog društva,

– jedan predstavnik Hrvatskog novinarskog društva.

Članove Nacionalnog odbora, predstavnike tijela državne uprave, predlažu čelnici tih tijela.

Člana Nacionalnog odbora, predstavnika Državnog odvjetništva Republike Hrvatske, predlaže glavni državni odvjetnik.

Članove Nacionalnog odbora, predstavnike Hrvatskog zavoda za zapošljavanje i Hrvatskog novinarskog društva, predlažu čelnici tih tijela.

Članove Nacionalnog odbora, predstavnike Ureda za ljudska prava i prava nacionalnih manjina, predlaže ravnatelj Ureda.

Članove Nacionalnog odbora, predstavnike organizacija civilnog društva, predlaže Savjet za razvoj civilnoga društva.

Vlada Republike Hrvatske imenuje predsjednika Nacionalnog odbora, te članove Nacionalnog odbora na prijedlog tijela i institucija iz stavaka 3., 4., 5., 6. i 7. ove točke.

IV.

Nacionalni odbor ima nacionalnog koordinatora za suzbijanje trgovanja ljudima koji je član Nacionalnog odbora.

Nacionalni koordinator, u dogovoru s predsjednikom Nacionalnog odbora, koordinira rad Nacionalnog odbora, operativno prati i koordinira provedbu nacionalnih dokumenata u području suzbijanja trgovanja ljudima, te obavlja i druge poslove za koje ga ovlasti predsjednik Nacionalnog odbora te Nacionalni odbor.

Nacionalnog koordinatora imenuje Vlada Republike Hrvatske, na prijedlog Ureda za ljudska prava i prava nacionalnih manjina.

V.

Nacionalni odbor ima tajništvo koje, u okviru Ureda za ljudska prava i prava nacionalnih manjina, obavlja stručne i administrativno-tehničke poslove.

Tajništvo čine tajnik i zamjenik tajnika koje iz redova članova Nacionalnog odbora, na prijedlog Ureda za ljudska prava i prava nacionalnih manjina, imenuje Vlada Republike Hrvatske.

VI.

Danom stupanja na snagu ove Odluke prestaje važiti Odluka o osnivanju Nacionalnog odbora za suzbijanje trgovanja ljudima (»Narodne novine«, br. 54/2002, 41/2004, 122/2009 i 119/2010).

VII.

Pojmovi korišteni u ovoj Odluci, koji imaju rodni izričaj, odnose se na jednak način i na muški i na ženski rod, bez obzira u kojem se rodu koriste.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 023-03/12-01/40

Urbroj: 5030114-12-1

Zagreb, 29. ožujka 2012.

Predsjednik

Zoran Milanović, v. r.

Odluka, NN 42/2012-1067